Suvepäevade korraldusliku poole vedajateks olid inimesed, kes on foorumites tuntud nimedega: imre, savikoti, maheaatom, Andres_Burget ja kassike - mina ise. Kohaks sai mitte just kuigi juhuslikult valitud Kuivoja Puhkekeskus, kuna ma olen sealsete omanikega sugulussidemetes ja olud-tingimused seega hästi teada.  Plaan oli üksteisega tutvuda, veeta aega keskmisest sportlikumalt ning mängida omavahel ka pokkerit. See plaan sai üsna kenasti täidetud. Tutvumine  ja sõbrunemine käis kiirelt ning kergelt. Kuigi paljud olid tulnud oma kambakestega, segunesid peagi kõik ja neid, kes olid tuttavad juba enne või kes kohtusid alles esimest korda, ei olnud üsna pea enam võimalik eristada. Ilmselt aitas kaasa seegi, et kohe esimese asjana jagati osalejad loosi teel nelja võistkonda, mida üsna arusaadavalt kutsuti nimedega: "Poti", "Ärtu", "Ruutu" ja "Risti" ning tähistati ka vastavate kaelakaartidega. "Poti" oli ülekaalukas võitja pisivõistlustes, saades esikoha nii kaardi  rõngasse viskamises, kaardiviskamise maratonis kui ka rõnga keerutamises.  Võrkpallivõistluse, mis oli kohe tõsine sport, mille võitis "Ärtu". Eriti võimas oli palliplatsil "Ärtude" esinumber majordoomus. Viktoriinis oli omakorda teistest tublim "Ruutu", kahtlustan, et seal staaritses minu oma armas abikaasa. Üldvõitjaks tuli võistkond "Poti" ja võistkonna kõik liikmed pääsesid auhinnaks tasuta öisele põhiturniirile.